Na podlagi 21. člena Zakona o lokalni samoupravi ([94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [76/16](http://www.uradni-list.si/1/objava.jsp?sop=2016-01-3221) – odl. US, 11/18-ZSPDSLS-1, 30/18, 61/20 – ZIUZEOP-A in 80/20 – ZIUOOPE), 7. člena Statuta Občine Škofja Loka (Uradno glasilo slovenskih občin, št. 3/2016 uradno prečiščeno besedilo, 35/2016, 26/2017) in Sklepa o začetku postopka za izbiro programov letovanj osnovnošolskih otrok s socialno in zdravstveno indikacijo, ki jih bo Občina Škofja Loka v letu 2020 sofinancirala iz proračuna, št. 122-9/2020, objavlja župan Občine Škofja Loka

**J A V N I R A Z P I S**

**za sofinanciranje letovanj osnovnošolskih otrok**

**s socialno in zdravstveno indikacijo v letu 2020**

**IME IN SEDEŽ NAROČNIKA**

Občina Škofja Loka, Mestni trg 15, Škofja Loka

**1. PREDMET RAZPISA**

Občina Škofja Loka bo v okviru razpisanih sredstev sofinancirala letovanja osnovnošolskih otrok s socialno in zdravstveno indikacijo, ki imajo stalno bivališče na območju občine Škofja Loka. Prijave otrok potekajo preko Centra za socialno delo Gorenjska, enota Škofja Loka, ki pri zbiranju prijav sodeluje s šolskim dispanzerjem, ter preko drugih humanitarnih organizacij. Otroci, ki bodo poslani na letovanje, bodo izbrani na podlagi kriterijev, ki jih uporabljajo humanitarne organizacije in center za socialno delo pri ugotavljanju socialnega stanja družin za dodelitev socialnih pravic. Sofinancirani bodo materialni stroški izvajanja programa.

**2. OSNOVNI POGOJI ZA KANDIDIRANJE NA JAVNEM RAZPISU**

Vlagatelji lahko kandidirajo z istim programom ali projektom le na enega od razpisanih področij Občine Škofja Loka za leto 2020. Vlagatelji z istimi upravičenimi stroški ne smejo kandidirati na drugih pozivih in javnih razpisih Občine Škofje Loka in za prijavljene projekte ne smejo imeti postavke v Proračunu Občine Škofja Loka.

Na javni razpis se lahko prijavijo le vlagatelji, ki na posameznih razpisnih področjih sofinanciranja izpolnjujejo naslednje **osnovne pogoje**:

* prijavitelji so lahko javni zavodi, humanitarne organizacije in društva ter druge pravne osebe, ki so organizatorji ali izvajalci socialnih in zdravstvenih letovanj za otroke s stalnim bivališčem na območju občine Škofja Loka.

Posamezni predlagatelj lahko kandidira z največ dvema projektoma. Znotraj enega projekta je mogočih več terminov letovanja. V primeru, da bo predlagatelj prijavil več kot dva projekta, bo strokovna komisija, v skladu z razpisnimi pogoji, sama izbrala dva projekta, ostale pa zavrnila.

Za uvrstitev v postopek izbora za dodelitev sredstev mora vsaka vloga izpolnjevati naslednje pogoje, da se šteje kot formalno popolna:

* pravilno izpolnjen prijavni obrazec Občine Škofja Loka,
* potrdilo o sodelovanju s Centrom za socialno delo Škofja Loka pri zbiranju prijav in/ali dokazilo o uporabljenih kriterijih pri zbiranju prijav,
* obvezna dokazila in druge priloge k vlogi,
* poslana v roku in na način, ki je določen v sedmi točki besedila tega razpisa.

**3. POSEBNI POGOJI ZA KANDIDIRANJE NA RAZPISU**

Vlagatelji morajo izpolnjevati tudi **posebne pogoje**, če so sestavni del razpisne dokumentacije.

Občina Škofja Loka bo sofinancirala letovanje otrokom s socialno in zdravstveno indikacijo:

* za katere bo Center za socialno delo Gorenjska, enota Škofja Loka v sodelovanju s šolskim dispanzerjem zdravstvenih domov na podlagi lastnih kriterijev za ugotavljanje socialnega stanja družin izdal mnenje o odstotku sofinanciranja letovanja, ter
* za katere bo humanitarna organizacija predložila dokazila o uporabljenih kriterijih pri zbiranju prijav.

Maksimalna višina dodeljenih sredstev na javnem razpisu ne more presegati višine zaprošenih sredstev prijavitelja v prijavi.

Sofinancirani bodo materialni stroški izvajanja programa. Občina Škofja Loka ne bo sofinancirala investicijskih stroškov in stroškov najema prostorov za redno delovanje prijavitelja.

**4. MERILA ZA IZBOR PROJEKTOV**

Merila oz. kriteriji ocenjevanja, s pomočjo katerih področna strokovna komisija izbira med tistimi, ki izpolnjujejo pogoje za sofinanciranje, so naslednja:

**I. VSEBINSKI KRITERIJI**

1. Skladnost prijave s predmetom javnega razpisa

2. Ustreznost referenc izvajalcev

3. Nastanitev

4. Vzgojno in zdravstveno varstvo

5. Prehrana

6. Osvajanja novih znanj in veščin

7. Primerno oglaševanje letovanj – doseganje uporabnikov

8. Kontinuiteta

**II. FINANČNI KRITERIJI**

9. Razvidnost namena porabe sredstev

10. Cena letovanja

11. Viri financiranja

**III. ŠTEVILO UPORABNIKOV**

12. Številčnost uporabnikov

**5. OKVIRNA VIŠINA SREDSTEV**

Celotna okvirna višina sredstev, namenjenih realizaciji letovanj osnovnošolskih otrok s socialno in zdravstveno indikacijo v letu 2020,je **4.000 EUR**.

**6. ROK PORABE DODELJENIH SREDSTEV**

Dodeljena sredstva za leto 2020 morajo biti namensko porabljena v letu 2020.

**7. ROK ZA PREDLOŽITEV VLOG IN NAČIN PREDLOŽITVE**

Rok za oddajo vlog je od 11. 6. 2020 do 30. 6. 2020.

Vlagatelji morajo vloge oddati po pošti na naslov: Občina Škofja Loka, Mestni trg 15, 4220 Škofja Loka, ali osebno v sprejemni pisarni Občine Škofja Loka, »Loška hiša«, Mestni trg 15, Škofja Loka. Za pravočasne se bodo štele tudi prijave, ki bodo zadnji dan roka priporočene oddane na pošto.

Na hrbtni strani ovojnice mora biti naveden naziv in naslov vlagatelja.

Vsaka vloga mora biti poslana v zaprti ovojnici in z obvezno navedbo razpisnega področja na prednji strani ovojnice in sicer: »Ne odpiraj! - JAVNI RAZPIS – SOCIALNA IN ZDRAVSTVENA LETOVANJA 2020!

**8. ODPIRANJE VLOG**

Tehnična komisija, ki jo imenuje župan Občine Škofja Loka, bo v roku osmih dni po zaključku razpisnega roka odprla prispele vloge in ugotavljala popolnost vlog glede na pravočasnost, upravičenost in glede na to, ali so bili predloženi vsi zahtevani dokumenti. V primeru nepopolno izpolnjenih vlog s pomanjkljivo dokumentacijo bo javni uslužbenec vlagatelje pozval, da vlogo v osmih dneh dopolnijo.

**9. ODLOČANJE V POSTOPKU RAZPISA IN OBVEŠČANJE O IZIDU RAZPISA**

Popolne vloge bo vrednotila tričlanska strokovna komisija, ki jo imenuje župan Občine Škofja Loka. Na podlagi poročila in predloga sofinanciranja bo o zavrnjenih in zavrženih vlogah ter višini sofinanciranih projektov z odločbo odločila direktorica občinske uprave Občine Škofja Loka, o pritožbi zoper to odločbo pa župan Občine Škofja Loka.

Zavržene bodo vloge:

* ki ne bodo poslane v roku in na način, ki je določen v 7. točki tega besedila razpisa,
* ki ne bodo vsebovale vseh dokazil in drugih sestavin, ki jih zahteva besedilo razpisa in razpisne dokumentacije in ne bodo dopolnjene v roku za dopolnitev vloge (nepopolne vloge),
* če jo bo podala neupravičena oseba.

Zavrnjene bodo vloge:

* tistih vlagateljev, ki ne bodo izpolnjevali osnovnih in posebnih pogojev, določenih v besedilu razpisa in razpisne dokumentacije,
* ki jih bodo področne strokovne komisije ocenile kot neustrezne.

Občina Škofja Loka bo vse vlagatelje vlog obvestila o izidu razpisa najkasneje v roku 30 dni po zaključku odpiranja vlog.

**10. RAZPISNA DOKUMENTACIJA**

Razpisna dokumentacija javnega razpisa obsega:

* Besedilo razpisa.
* Prijavni obrazec, ki vsebuje seznam obveznih prilog in dokazil (priloga 1).
* Vzorec pogodbe (priloga 2)

Razpisna dokumentacija za razpisno področje je od dneva te objave do izteka prijavnega roka dosegljiva na spletni strani Občine Škofja Loka: [www.skofjaloka.si](http://www.skofjaloka.si) ali pa jo v tem roku zainteresirani dvignejo vsak delovni dan, in sicer med 7.30 in 15. uro, ob sredah med 7.30 in 17. uro, ob petkih pa med 7.30 in 12. uro v sprejemni pisarni Občine Škofja Loka, »Loška hiša«, Mestni trg 15, Škofja Loka.

**11. DODATNE INFORMACIJE V ZVEZI Z RAZPISOM**

Vse dodatne informacije v zvezi z razpisom dobijo zainteresirani osebno ali po telefonu vsak delovni dan od 8. do 12. ure, v ponedeljek, torek in četrtek tudi od 13. do 15. ure in v sredo tudi od 13. do 17. ure, na telefon: 04/5112 330, oziroma po e-pošti: [sabina.gabrijel@skofjaloka.si](mailto:sabina.gabrijel@skofjaloka.si).

|  |  |
| --- | --- |
| Številka: 122-9/2020 | Občina Škofja Loka |
| Datum: 11. 6. 2020 | Tine Radinja |
|  | ŽUPAN |